የተሳፈርኩበት የአራት ኪሎ ታክሲ ፒያሳ ሊደርስ ሲል እንደመባነን ብዬ ከሃሳቤ ተመለስኩ ወዲያው ከፍዬ ወረድኩ እና ወደ ሌላ ታክሲ ገባሁ፣ ጉዞዬ በ ጳውሎስ መስመር ወደ ሚገኘው ቢሮዬ ነው፡፡ በእዚህ መስመር ላይ ከሚጠሩት የመዳረሻ ስሞች መካከል ጳውሎስ እና ፓስተር ይገኙበታል፡፡ ከሁለቱ ስሞች በስተጀርባ ሁለት የወንጌል አገልጋይ የነበሩ፣ አገልግሎታቸውን በድል ጨርሰው ያለፉ ሰዎች አሉ፡፡ እኒህ ስዎች ሳስብ በደስታ አስባቸዋለሁ፡፡ ጳውሎስ … የክርስቶስ አማባሳደር ሆኖ ያለፈው ሐዋርያው ጳውሎስ ነው፡፡ ፓስተር… በሚስዮናዊው ዶ/ር ላምቤ ሃሳብ አፍለቂነት የተመሰረተው የምርምር ተቋም፡፡ ዶ/ር ላምቤ ከ ፓስተር ተቋም በተጨማሪ ለቀይ መስቀል ወደ ኢትዮጲያ መግባት ምክንያት የነበሩ ሰው ናቸው፡፡ ታዲያ የገባሁበት ታክሲ እኒህን ሁለት ስሞች እየጠራ ሲሄድ የእኒህን ወንድሞቼን ታሪክ አስብ እና በጀግንነታቸው እደሰታለሁ … በሐዋርያው ጳውሎስ እና በሚስዮናዊው ዶ/ር ላምቤ፡፡ እኒህም ሁለት ሰዎች የሚያመሳስላቸው ሁለት ነገር አለ፡፡ እርሱም የክርስቶስን ወንጌል ለሰዎች ለማድረስ የከፈሉት ዋጋ ሊጠራ የሚችል መሆኑ እና አገልግሎታቸውን በድል ያጠናቀቁ መሆናቸው፡፡ ሐዋርያው ጳውሎስ የደረሰበትን መከራ ስናስብ ሰው መሆኑን ልንጠራጠር እንችል ይሆናል፡፡ ግን እንደ እኛው ሰው ነበር፡፡ እስኪ በ ሁለተኛ ቆሮንቶስ የተጠቀሰውን እንመልከት፡፡ 2ቆሮ 11፡23-28